C 132/198
HR
Službeni list Europske unije
24.3.2022.
četvrtak, 7. listopada 2021.
i članova posade; budući da su bjeloruske vlasti u Minsku pritvorile putnika tog zrakoplova Ramana Prataseviča, bjeloruskog novinara i aktivista, te njegovu suputnicu Sofiju Sapegu;
J. budući da je u znak odmazde za sankcije uvedene kao odgovor na prisilno preusmjeravanje leta FR4978 avioprijevoznika Ryanair Lukašenka javno zaprijetio da će EU, a osobito susjednu Litvu i Poljsku, preplaviti migrantima i drogom; budući da je ta prijetnja provedena u djelo instrumentalizacijom migranata u političke svrhe: budući da je Lukašenkin režim osmislio program za prebacivanje migranata iz Iraka, Turske i drugih zemalja u Minsk te je uz pomoć bjeloruskih graničnih policajaca olakšao njihov nezakoniti ulazak u Europsku uniju; budući da je to dovelo do toga da oko 4 000 nezakonitih migranata uđe u Litvu, da ih više od 1 400 uđe u Poljsku, a oko 400 u Latviju; budući da su Litva, Latvija i Poljska proglasile izvanredno stanje na svojim granicama s Bjelarusom; budući da je broj nezakonitih ulazaka u EU i dalje velik i da se pokušaji nezakonitog ulaska preko granice nastavljaju; budući da bjeloruski režim koristi silu kako bi migrante pogurao na teritorij EU-a te da se usto služi propagandom i dezinformacijama u kojima optužuje države članice EU-a za olakšavanje nezakonitih migracijskih tokova prema Bjelarusu; budući da je Lukašenka predložio ukidanje obveze Bjelarusa da prihvati migrante povratnike te je bjeloruskom parlamentu podnio nacrt zakona o obustavi te obveze; budući da je najmanje petoro nezakonitih migranata umrlo od hipotermije i iscrpljenosti te da je više migranata već tjednima zapelo na vanjskim granicama EU-a s Bjelarusom; budući da je Poljska organizacijama civilnog društva i medijima ograničila pristup pograničnom području na kojem je uvedeno izvanredno stanje; budući da je stanje na granici EU-a s Bjelarusom i dalje napeto te da od bjeloruskih časnika i vojnika dolaze mnogobrojne i raznovrsne provokacije;
K. budući da je predsjednica Komisije u svojem govoru o stanju Unije 15. rujna 2021. instrumentalizaciju migranata nazvala hibridnim napadom Bjelarusa usmjerenim na destabilizaciju EU-a;
L. budući da je 3. kolovoza 2021.
Vitalij Šišov, osnivač Bjeloruskog doma u Ukrajini, skupine koja pomaže osobama koje su napustile Bjelarus, pronađen obješen u jednom kijevskom parku;
M. budući da je 17. rujna 2021.
bjeloruski Ured glavnog tužitelja obustavio istragu o smrti Ramana Bandarenka;
N. budući da je nakon nedavne smrtonosne pucnjave u Minsku u kojoj su život izgubili Andrej Zelcer i agent KGB-a, režim uhitio više od stotinu ljudi koji su komentirali događaj na društvenim mrežama te su od njih na silu ishođena priznanja;
O. budući da je nakon kritiziranja svojih trenera bjeloruska sportašica Kriscina Cimanovskaja bila prisiljena prijevremeno napustiti Olimpijske igre u Tokiju te da je zbog straha za vlastitu sigurnost zatražila policijsku zaštitu u zračnoj luci u Tokiju, odnosno da je prihvatila humanitarnu vizu koju joj je dala Poljska; budući da je Međunarodni olimpijski odbor protjerao bjeloruske trenere Artura Šimaka i Jurija Majseviča s Olimpijskih igara u Tokiju te je otvorio istragu;
P. budući da su u već ionako napetoj klimi Rusija i Bjelarus u rujnu 2021.
održali opsežnu zajedničku vojnu vježbu „Zapad 2021”, u kojoj je sudjelovalo 200 000 vojnika, što je granice EU-a stavilo pod dodatan pritisak; budući da su Rusija i Bjelarus uspostavili zajednički centar za osposobljavanje zračnih snaga i zračne obrane u Grodnu, na manje od 15 kilometara od granice s Poljskom; budući da su se 9. rujna 2021.
Lukašenka i Vladimir Putin sastali u Moskvi i najavili odobrenje dodatnih 28 programa za integraciju na gospodarskoj i fiskalnoj razini, kao i stvaranje „zajedničke obrambene sfere”, što je još jedan korak prema spajanju bjeloruskih i ruskih oružanih snaga i mogućem trajnom postavljanju ruskih postrojbi u Bjelarusu; budući da je Lukašenka najavio da do 2025.
godine planira od Rusije nabaviti oružje u vrijednosti od 1 milijarde USD, uključujući raketne sustave S-400; budući da su 9. rujna 2021.
Lukašenka i Putin postigli i dogovor o uspostavi jedinstvenog tržišta nafte i plina te o produbljivanju gospodarske integracije, zbog čega je sve veći rizik od toga da će Lukašenka i dalje trgovati suverenitetom Bjelarusa u zamjenu za veću potporu Rusije;
Q. budući da je 28. lipnja 2021.
bjeloruski režim obustavio svoje sudjelovanje u inicijativi Istočnog partnerstva;